TOP เด้งแรง 4% โบรกฯชี้หุ้นสะท้อนผลงาน Q4/61 มากแล้วแนะซื้อเพื่อรับปันผล
TOP เด้งแรง 4% โบรกฯชี้หุ้นสะท้อนผลงาน Q4/61 มากแล้วแนะซื้อเพื่อรับปันผล โดย ณ เวลา 11.20 น. อยู่ที่ระดับ 66.25 บาท บวก 2.50 บาท หรือ 3.92% ด้วยมูลค่าซื้อขาย 414.53 ล้านบาท
4 ม.ค. 2562

ผู้สื่อข่าวรายงานว่า บริษัท ไทยออยล์ จำกัด (มหาชน) หรือ TOP ณ เวลา 11.20 น. อยู่ที่ระดับ 66.25 บาท บวก 2.50 บาท หรือ 3.92% ด้วยมูลค่าซื้อขาย 414.53 ล้านบาท ราคาหุ้นดีดกลับหลังเป็นขาลงมานานเกือบปี โดยนับตั้งแต่หุ้นอ่อนตัวจากระดับ 105 บาท เมื่อวันที่ 26 ม.ค.61

บล.โนมูระ พัฒนสิน ระบุว่า TOP (BUY, TP97) มีมุมมอง Negative ต่อไตรมาส 4/61 ประเมินผลขาดทุนสุทธิที่ 3,393 ล้านบาท เป็นผลจาก (1) Stock Loss และ NRV Loss จำนวน 7,017 ล้านบาท (2) อัตรากำไรกลุ่มโรงกลั่นและน้ำมันหล่อลื่นอ่อนตัว (3) ค่าใช้จ่ายปรับตัวเพิ่มขึ้นตามปัจจัยฤดูกาล ประเมิน Market GIM และ Accounting GIM ที่ US$6.72/bbl -19% เทียบช่วงเดียวกันของปีก่อน-7% เทียบไตรมาสก่อนหน้า และ US$0.37/bbl -97%YoY -95% เทียบไตรมาสก่อนหน้า
แนวโน้มค่าการกลั่นครึ่งแรกปี 62 คาดยังถูกกดดันจากประเด็นเศรษฐกิจโลกชะลอตัวและอุปทานส่วนเกินน้ำมันเบนซิน ก่อนที่จะฟื้นตัวในช่วงครึ่งหลังปี 62 จากประเด็น IMO2020 และฤดูกาลขับขี่ในช่วงไตรมาส3/61
ทั้งนี้ปรับลดประมาณการกำไรปี 19F เล็กน้อย เป็น 17,853 ล้านบาท (-5) สะท้อนถึงการหยุดซ่อมบำรุงครั้งใหญ่ในช่วงไตรมาส 2/62 เป็นเวลา 30 วัน อย่างไรก็ตามเชื่อราคาสะท้อนการดำเนินงานไตรมาส 4/61 ไปในระดับหนึ่งแล้ว แนะนำ “ซื้อเมื่ออ่อนตัว” รับปันผล